Анатоль Паўлавіч Кудравец

Анатоль Паўлавіч Кудравец (нар. , в. Аколіца,  — ) — беларускі пісьменнік, перакладчык, кінасцэнарыст.

 Біяграфія 
Скончыў Слуцкае педвучылішча (1955), аддзяленне журналістыкі БДУ (1963). Член Саюза пісьменнікаў СССР (1969). Працаваў настаўнікам, рэдактарам на Беларускім радыё, літсупрацоўнікам газеты «Літаратура і мастацтва», рэдактарам выдавецтва «Беларусь», адказным сакратаром часопіса «Маладосць», галоўным рэдактарам выдавецтва «Мастацкая літаратура» (1972—1974), інструктарам, загадчыкам сектара мастацкай літаратуры ЦК КПБ (1974—1978), на працягу 20 гадоў галоўным рэдактарам часопіса «Нёман» (1978—1997).

 Творчасць 
Друкуецца з 1960 года. Першы зборнік апавяданняў «На зялёнай дарозе» (1968) вызначаецца праўдзівасцю, уменнем убачыць у чалавеку агульназначнае. У аповесці «Раданіца» (1971) ставіць праблему духоўных каштоўнасцей сучасніка, яго жыццёвай пазіцыі, адносін да мінулага і будучага. У кнігах «Дзень перад святам» (1975), «Зімы і вёсны» (1976), «На балоце скрыпелі драчы» (1979), рамане «Сачыненне на вольную тэму» (1984) адлюстраваў складаныя працэсы ў сучаснай вёсцы. Творчасць пісьменніка вылучаецца глыбокім псіхалагізмам, уменнем праз разгортванне падзей перадаць драматызм чалавечых характараў, творы адметныя дакладнасцю апісання жывых рэалій, побыту, прыроды, дзейных асоб. Аўтар кнігі падарожных нарысаў «За чужымі далямі» (1981), сцэнарыяў мастацкіх фільмаў «Асеннія яблыкі» (1975), «Раданіца» (1984, з Ф. Коневым).

Займаўся перакладамі. На беларускую мову пераклаў «Падарожжы Гулівера» Дж. Свіфта, «Сібірскія апавяданні» У. Іванава, раманы А. Нурпеісава «Змрок» і «Нягоды», аповесць К. Сіманава «Дні і ночы», «Аповесці» А. Тамсаарэ, кнігі «Апошні прамень» У. Караленкі, «На Іртышы» С. Залыгіна і іншыя.

 Асноўныя творы 
 «На зялёнай дарозе» (1968)
 «Раданіца» (1971)
 «Дзень перад святам» (1975)
 «Зімы і вёсны» (1976)
 «На балоце скрыпелі драчы» (1979)
 «За чужымі далямі» (1981)
 «Сачыненне на вольную тэму» (1985)
 Выбраныя творы ў 2 тамах (1986—1987)
 «Блакітны вярблюд» (1990)
 «Смерць нацыяналіста» (1992)

 Прызнанне 
 Узнагароджаны ордэнам Дружбы народаў.
 Лаўрэат Дзяржаўнай прэміі імя Якуба Коласа за раман «Сачыненне на вольную тэму» (1986)
 Лаўрэат прэміі «Залаты апостраф» (2012)Уганараваныя лаўрэаты прэміі «Залаты апостраф» 

 Літаратура 
 Сучасная беларуская проза. Традыцыі і наватарства. Анталогія. — Мн.: Сэр-Віт, 2003.

 Спасылкі 
 Некралог А. П. Кудраўца  на сайце Саюза беларускіх пісьменнікаў

Катэгорыя:Члены Саюза пісьменнікаў СССР
Катэгорыя:Пісьменнікі Беларусі
Катэгорыя:Перакладчыкі Беларусі
Катэгорыя:Сцэнарысты Беларусі
Катэгорыя:Беларускамоўныя пісьменнікі
Катэгорыя:Члены Саюза беларускіх пісьменнікаў